ijatrokemija (grč. ἰατρός: liječnik + kemija), smjer u kemiji i medicini u XVI. i XVII. st. koji je kao glavnu zadaću postavio pripravu lijekova, jer je sve životne procese i bolesti tumačio kemijskim reakcijama u organizmu. Po tom alkemijskom shvaćanju u zdravome se organizmu u pravilnom omjeru nalaze »elementi« sol, sumpor i živa, a nedostatak jednoga od njih uzrokuje bolest, pa ga treba organizmu nadoknaditi. Ijatrokemija je alkemiji zamijenila svrhu (lijek umjesto zlata), ali joj je dala i smisao, jer se težilo ne samo pripravi lijeka nego i znanstvenoj spoznaji, pa je ijatrokemija postavila temelje liječenju anorganskim preparatima i farmaceutskoj kemiji. Osnivač ijatrokemije bio je švicarsko-njemački liječnik i alkemičar Paracelsus.
Citiranje:
ijatrokemija. Hrvatska enciklopedija, mrežno izdanje. Leksikografski zavod Miroslav Krleža, 2021. Pristupljeno 28. 11. 2022. <http://www.enciklopedija.hr/Natuknica.aspx?ID=27012>.